SA loop deur onder kuberboewe - Jou Geld | Solidariteit WêreldJou Geld | Solidariteit Wêreld
Tuis › Artikels › SA loop deur onder kuberboewe
Met die Covid-19-pandemie en gepaargaande inperking is kuberveiligheid opnuut onder die vergrootglas.
Kenners meen mense wat van die huis af werk in plaas van by hul werkplekke kan tot gevolg hê dat hulle makliker 'n slagoffer kan word van kubermisdaad. Kuberveiligheid was egter reeds voor die Covid-19-pandemie 'n reuseprobleem in Suid-Afrika.
Volgens 'n verslag deur die konsultasiemaatskappy Accenture het Suid-Afrika in 2019 die derde meeste kubermisdaadslagoffers ter wêreld gehad en het dit 'n geraamde verlies van R2,2 miljard tot gevolg gehad. Kubermisdadigers is onder meer onder die indruk dat Suid-Afrikaanse maatskappye moontlik minder verdedigingsmeganismes het. Hulle dink ook dat daar 'n kleiner kans is dat hulle aan die pen sal ry vir hul dade weens wetgewing oor kubermisdaad in Suid-Afrika.
Onlangse statistiek wys op 'n tienvoudige toename in aanvalle op digitale netwerke in Suid-Afrika sedert die nasionale ramptoestand in Maart verklaar is. Charl Ueckermann, uitvoerende hoof van AVeS Cyber Security, benadruk dat die bestuur van kuberrisiko nie ligtelik opgeneem moet word nie.
Volgens Ueckermann het die situasie tot gevolg dat versekeraars nou korporatiewe kuberveiligheid by hul aanbod inwerk om hul kliënte se risikoblootstelling te verlaag en eise te voorkom. "Versekeraars reik uit na IT-veiligheidskenners om oplossings te kry wat proaktiewe kuberveiligheidsinstrumente bevat om die risiko vir aanvalle op hul kliënte te verlaag."
Die voorsiening van kuberversekering is egter nie genoeg nie. Met die toename in internetdiefstal en -bedrog is kuberveiligheidsingrypings 'n noodsaaklike deel van risikobestuur. "Hoe meer proaktief jy is oor die bestuur van kuberrisiko's, hoe laer sal die kliënt se risikoblootstelling wees en is dit minder waarskynlik dat hul aangeval sal word en verliese sal dra. Dit is sinvol om polishouers aan te spoor om gepaste stappe te doen om kuberrisiko's vir hulself en die versekeraar te verminder."
Ueckermann voeg by dat toonaangewende versekeraars die waarde van kuberversekering besef en die bykomende voordele verbonde daaraan om kuberbeveiligingsoplossings by hul aanbod in te sluit.
"Dit is baie belangrik dat makelaars kuberveiligheid as 'n integrerende deel van die aanbod van kuberversekering verstaan. Versekeringsverskaffers wat kuberveiligheidsvoordele bied, bied 'n meer holistiese oplossing om hul kliënte te beskerm en hul risikoblootstelling te verlaag. "
Kubermisdadigers is besig om te gedy te midde van die Covid-19-pandemie. "Uitvissing, kwaadwillige sagteware, kuberdiefstal en -bedrog neem alles toe. Versekeringsverskaffers moet die probleem holisties bekyk en proaktief aanpak deur remediëring in te bou in IT-veiligheidsprodukte sowel as bewustheid rondom kuberbedreigings vir hul kliënte."